ROZHODNUTIE KOMISIE
z 27. septembra 2007,
ktorým sa mení a dopĺňa rozhodnutie 2006/805/ES, pokiaľ ide o predĺženie obdobia uplatňovania tohto rozhodnutia
[oznámené pod číslom K(2007) 4460]
(Text s významom pre EHP)
(2007/631/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (2), a najmä na jej článok 9 ods. 4,
keďže:
(1)
Rozhodnutie Komisie 2006/805/ES z 24. novembra 2006 o opatreniach na kontrolu zdravia zvierat v súvislosti s klasickým morom ošípaných v určitých členských štátoch (3) bolo prijaté ako reakcia na výskyt ohnísk klasického moru ošípaných v určitých členských štátoch. Týmto rozhodnutím sa stanovujú určité kontrolné opatrenia týkajúce sa klasického moru ošípaných v týchto členských štátoch.
(2)
Rozhodnutie 2006/805/ES sa uplatňuje na obdobie deviatich mesiacov odo dňa nadobudnutia účinnosti Zmluvy o pristúpení Bulharska a Rumunska. V súvislosti so situáciou týkajúcou sa klasického moru ošípaných v regiónoch Bulharska, Nemecka, Francúzska, Maďarska a Slovenska je vhodné predĺžiť obdobie uplatňovania rozhodnutia 2006/805/ES do 31. júla 2008.
(3)
Rozhodnutie 2006/805/ES by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Článok 14 rozhodnutia 2006/805/ES sa nahrádza týmto znením:
„Článok 14
Uplatňovanie
Toto rozhodnutie sa uplatňuje do 31. júla 2008.“
Článok 2
Toto rozhodnutie je určené členským štátom.
V Bruseli 27. septembra 2007